정조 20년 · 목
手本以爲乙卯十二月初八日自會寧府配所卽爲治發今年正月初二日到防魚面鎭初九日馳往厚州詳細看審山川形局則白頭山正脈南馳至于黃草嶺一枝轉而西又北至于薛罕嶺而向鴨綠江開一局長津甲山三水厚州及廢四郡在其內鴨綠江發源於白頭山之臙脂峯下西南流而至甲山之劍川巨里轉而西至于惠山鎭前與烏梅江合水而西下虛川江發源於厚峙嶺下至于呼麟與白堦山水合流橫帶甲山府前而西下屈曲北流入于鴨綠江而上爲虛川江下爲烏梅江長津江發源於黃草嶺至于長津府與閑台嶺薛罕嶺二水合流而北至于別害鎭前與東門巨里川合水又北至江口堡前與咸興屛風坡水合流橫截三水厚州之間入于鴨綠江厚州江源出於烏蔓嶺希塞峰之間貫流於厚州境江界境之間入于鴨綠江一局全面如指諸掌然後地勢形便關防緊歇山川去來道里遠近可以詳察故三甲合圖一本厚州單圖一本修上以便考覽各項條件及家戶民總新起田總府鎭倉穀數爻一竝開錄于左○本州蓮池坪東臺巖越邊古味洞卽彼人去來之要路而自會寧距烏喇不過爲十餘日程則遙度地勢厚州至烏喇比會寧必有遜無加矣正當合氷之時賊若從此路入寇分兵竝進於長津厚州西江之路則一日一夜可達黃草赴戰之南然則洪原以北不爲我有矣關防緊要莫先於此兵法曰無恃其不來恃吾有以待之設雄鎭於此等要害之地使彼人不敢現形於古味洞近處則嚴邊實民之策兩得其宜以上關防自三水府從仁遮外路沿江而西下到于厚州境麻田則乃衝天嶺底也山後開面而左右陰坂之可耕者周回爲五里許自麻田轉至松田相距爲五里削壁之下開得小坪縱橫合五里地無非可耕之地而中有鎭基舊跡溝塹四圍故採問土人則云是古之自作堡遺址而其設其廢不知在於何年而此是流傳之言旣無可考文蹟則不足取信自松田又轉而過留防所至于東臺巖則彼地所謂古味洞漢江相對而彼人往來之衝要也東臺巖之內卽蓮池坪而抱流平鋪形如半月長廣合十餘里許雖有沃瘠之差殊亦是可耕之土而蓮池左右有略干作沓處松田至蓮池坪相距爲二十五里而緣崖通道危棧石壁不可盡記自蓮池坪踰獐項行五里則乃詳覇坪也長八里許廣二里許土地肥饒宜於生穀可謂樂土而江界詳覇坪隔一大川平餔相對合兩坪通計則周回殆爲二十里許苦割彼而屬此雖謂之坪中大野亦不爲虛張矣至於厚州舊鎭基壓臨江邊地形淺露恐非防守之地矣大小都野自祥覇爲二十里而江水彎環屈曲疊嶂縈回盤錯江界山脚間間橫截而見其地勢東則絕險西則稍夷拘於東西分界不敢開路於西鑿山通道於東由此路而憑崖轉曲攀木以行至於小都野洞口則開拓不過二年左右高山杉松如麻陰翳尙多容光未周宜有早霜之患故先察刈根於燼木鱗鱗之間次取粟束之間間外積者細觀結實則與山外穀品別無所遜絕域面北之地不耕耳麥專尙參粟而成熟如此地勢之低下土品之宜穀可知矣大小都野長爲七八里廣則或百餘步或數百餘步而大抵麻田松田幾乎盡闢而居民數少蓮池坪祥覇坪大小都野等地則始闢而民方來接自此以往則乃是未闢之地也由金申巨里過東谷至大好地等處則積雪未消雖不能細細看審間間開坪長或爲四五里三四里廣或爲百餘步數百餘步而廣猍長知雖或不齊土品則別無異同距人家處爲五六十里距烏蔓嶺北爲四五十里而自祥覇洞口厚州江合流處計其道里則不過爲一百四五十里矣仍向江西邊江界地方山外板幕洞以下文柱非灰洞祥覇朴鐵仇非羅信洞等處一一看審則文柱非有結幕基址又有略干鋤耕故問于居民則昨年結幕於此而自江界府禁令至嚴移構於厚州地云小都野洞口卽紫芝嶺路而嶺內三十里崎嶇峻急此是爲厚州主脈也以上看審今此設始亶出於實邊恤民之德意論以形便參以事勢魚面鎭旣不能仍舊貫移設於祥覇以觀成效則本州元非三水地方而地形未免半面隻局且道路危險民受其弊許割厚州江西邊江界山後可耕之地量宜劃付以通去來凡其人民土地皆陳專屬主管俾盡安集撫摩之責規模制置一依邑例而訟獄等事亦依京畿之永宗例一倂自斷徐觀成聚次第陞邑則事力不煩流民可奠在厚州實爲萬全而輕重便否皎然明甚形便事勢俱無掣礙但三水府處在三路要衝亦非等間關防而凋弊特甚莫可收拾時存府民不過四五百戶而爭趨樂土次第流入於厚州然則不數年內餘戶無幾假使設邑於厚州置鎭於舊治不願土卒之類亦當隨後撤移墟其地則一也此爲掣礙之一端今若設此廢彼終至空虛之境而反貽北顧之憂則不但有華於謀始之方烏在其奉承德意之道哉第甲山府幅圓比三水最大民總加三水數三千許割烏梅江以西長數三十里廣八九里土地民戶屬之三水則在甲山所損無多在三水所補不少其在分境治民之道恐合便宜三水所管別割鎭處在長津江上流之西崖烏蔓嶺後障之南要與厚州相爲表裏則關防緊重實非尋常且鎭治距本府爲四百里而隔之以峻嶺險江其間民弊已無可言而常時節制每患不及脫有緩急何能報警乎本鎭之距長津不過爲百餘里而居民之願屬固已久矣以其土地民戶劃付長津一以爲聲勢相應一以爲蘇革巨弊則三水之所失只是五戶民一同布而已此不足以有無利害論苟如是則庶幾爲兩全之榮以上形便自麻田至于境內各洞足跡無不遍踏或探其根本或察其擧止則盡是從四方流入之類而六鎭之人居多其中衣冠而言語應對者不過略而人而已餘皆愚鈍無知問其來歷則咸曰鄕裔此是流民本色而實則謀避軍役之惡習也麻田松田兩處伐木開拓或自戊申或自壬子而居民數十餘戶太半是新舊▣坡知土卒蓮池坪祥覇坪則始於甲寅大小都野則始於乙卯而甲寅來接者不過六七十戶乙卯一年入居者多至數百餘戶而粗成家舍者總以計之只是四五十戶其餘則或皆結幕經過而未農者居多破荒新接勢所固然而隨身長物唯一斧子而已則其至貧無依推此可知取其土沃來接觀望者又或有之而亦不免辛酸所見無非可矜至於風俗各處人物烏合成群習尙各異姑難責之以閭井之義而聚會民人採問情願疾苦則各人等所告以爲本州處在廢郡境一隅三面阻山北臨鴨江未免絻地而只有紫芝衝天二大嶺僅通鳥道魚鹽去來惟衝天一路而已自此距北靑殆近七百里而危棧峻崖不知其數五大嶺三峽江間於其間一番往還動費二十餘日若當潦水積雪之時人不能通馱馬載牛亦非可論居民往來若是艱辛商賈出入尤無其路且民間行用莫要於錢貨而西關之江界北關之長津處在三水之接界而已皆行錢獨渠等尙未蒙一視之澤雖片綿尺木不能任意賣買一任咸北商賈之操縱這間爲弊言之切冤此實渠等生理之大關捩自本州境金申巨里至別害鎭爲一百四五十里而有古道痕跡且烏蔓嶺內外地勢坦夷不急今若開路於此以通去來又許行錢以通物貨則距咸興不過爲五百餘里而雖有黃草嶺長津江路皆平坦土人之無弊往來姑捨勿論商賈亦當出入然則咸興魚鹽可以坐致西關木綿亦可貿遷云至於疾苦則渠等來接不久姑無大弊而依仰無所願得一官長以爲統率之地云開路一疑關隘通涉誠非慮遠之道而本州地形如長蛇二百里長谷實之以民又建官府則恐無妨於關防至於行錢一款此雖民人等切願痼弊法意至嚴何敢妄論惟在廟堂裁處以上民情舊鎭基壓臨江邊地形淺露不合官基其內二里許有可占處官府則移設於此地似爲便好至於建置事當及時經紀而非民力則無以赴後今此流民戶不滿四百而其中未農挾居者殆至百餘戶男壯四百六十九名內除却初入未農之類餘丁不過二百餘數則渠雖有子來之誠其何能擔當乎以此新聚之殘力加諸破荒之大役使不得奠其居業其農則不但有失望懷土之慮亦不無疲民力以完之歎假令財力有裕雖欲雇役地僻人稀元無其路勢將次次營建以舒其力今年建一緊急公廨明年如之又明年亦如之以至于四五年而成之則事乃完全民可成聚而懷保之政便宜之策兩得其全兵民則三甲有五家作統之規名之曰五軍境內居生者何莫非兵民而團束法意極爲嚴重且待變重地決不可一時闕伍而但戶總大不如長津之多奠接又不及長津之久姑從茂山例以步軍二哨磨鍊似宜來接屬耳經加抱束則次第渙散勢所必然徐觀成聚之如何次次塡充恐合萬全吏隸倉庾則今若革罷四鎭一竝移屬於厚州則倉庾無遠輸之勞吏隸有使喚之足而係是存革不敢議到境內民人中隨其自願募入使喚而民戶姑未成聚先以府鎭倉穀折米七百八十石零移劃使之糶糴待其戶總之漸增次次加劃計料措置後節目磨鍊在所不已石數額數則其時定式事勢便宜劃界則祥覇坪地勢形便及小都野去來險夷看審條中已爲備陳而流民等所切望者不但江界祥覇山腰以下而已厚州境內若不許則已旣許之後小都野卽祥覇之咽喉而道路危險人馬難通不得不訏令開路於江界地以便去來江界山外地自朴鐵仇非立石以上至于板幕洞以下限以山賚姑先劃付而只山腰以下許令耕食洞口稍深處則立標嚴禁使不敢犯蔘場一步地則在江界爲護蔘之藩籬在厚州得可耕之土地於此於彼俱爲便好至於闢萊限以山腰以下草坪而已則更無可論以上措置麻田民戶二十三內十六戶已農七戶未農元家戶十八挾居戶五人口八十三內男四十九口女三十四口松田民戶十六內九戶已農七戶未農元家戶十挾居戶六人口四十六內男二十五口女二十一口連池坪民戶六十四內四十六戶已農十八戶未農元家戶三十七挾居戶二十七人口二百五十六內男一百十九口女一百三十七口祥覇坪民戶一百二十四內七十六戶已農四十八戶未農元家戶七十一挾居戶五十三人口四百七十三內男二百五十二口女二百一十一口小都野民戶五十四內三十四戶已農一十戶未農元家戶二十三挾居戶二十一人口一百七十二內男九十九口女七十三口大都野民戶六十八內六十一戶已農七戶未農元家戶五十九挾居戶九人口二百三十四內男一百二十三口女一百十一口都以上民戶三百四十九人口一千二百六十四以上家戶民總麻田新起田二百四十日耕松田新起田二百九十日耕蓮池坪新起田二百三十九日耕半祥覇坪新起田二百三十七日耕小都野新起田一百日耕半大都野新起田一百九十九日耕半都以上新起田一千三百六日耕半府鎭倉穀三水府倉穀折米一百十二石六斗舊▣坡知鎭倉穀折米二百十石新▣坡知鎭倉穀折米二百二十一石倉在麻田魚面鎭厚州倉穀折米三百四十石倉在祥覇坪都以上折米七百八十三石六斗以上新起田總